Татарстанда министр хатыннары акчаны шәп эшли

	Татарстан түрәләре 2014 елда еллык керемнәре турында мәгълүмат җиткерүен дәвам итә. Халык мәш килеп бакчада казынган, ял иткән көннәрдә республика башлыгы Рөстәм Миңнеханов һәм Татарстан Хөкүмәте вәкилләренең былтыр күпме акча эшләве, милке, гаилә әгъзаларының кереме турында билгеле булды. Бактың исә, республикада Президенттан да күбрәк акча эшләүче министрлар бар икән.	 Татарстан Президенты вазыйфаларын вакытлыча башкаручы Рөстәм Миңнеханов инде икенче ел рәттән хатыны Гөлсинә ханымга караганда күбрәк акча эшли. Былтыр ул 11,8 миллион сум керем алган. Алдагы ел белән чагыштырганда, бу – бер миллионга күбрәк. Гөлсинә Миң­неханова узган ел 8,2 миллион сумга якын акча эшләгән. Респуб­лика башлыгының бернинди милке дә юк. Хатынының исә йорты, ике җир кишәрлеге, кунак йорты, фатиры һәм машина урыны бар. Боларга тагын Бер­ләшкән Гарәп Әмирлекләрендә­ге 222 квадрат метрлы фатир һәм машина кую өчен ике урын да өстәлгән. Шунысы да бар: Миң­нехановлар гаиләсендә бер генә шәхси машина да теркәлмәгән. Узган ел нәтиҗәләре буенча, Рөстәм Миңнеханов – республикадагы иң бай түрәләр исемле­генең өченче баскычында. Татарстанның иң бай министры сәнәгать һәм сәүдә тармагын җитәкли. Узган ел вице-премьер Равил Зарипов 33,3 миллион сум акча эшләгән. 2013 ел белән чагыштырганда, ул өч тапкыр күбрәк керем алган. Ә менә хатыны былтыр нибары 84 мең сум акча эшләгән. 2013 елда ул, милек сатуын исәптә тотып, 2 миллион сумнан артык керем алган булган. 
	Эльвира ВӘЛИЕВА	
Ватаным Татарстан

	№ 66 | 15.05.2015	


